NARIADENIE KOMISIE (ES) č. 1109/2006
z 19. júla 2006,
ktorým sa na vinársky rok 2005/2006 stanovuje výnimka z nariadenia (ES) č. 1623/2000, pokiaľ ide o lehoty na dodanie vína do liehovarov a destiláciu vína
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 33,
keďže:
(1)
V rámci destilácie vína na konzumný alkohol, stanovenej v článku 29 nariadenia (ES) č. 1493/1999 a začatej v každom vinárskom roku v súlade s kapitolou II nariadenia Komisie (ES) č. 1623/2000 z 25. júla 2000, stanovujúceho podrobné pravidlá uplatňovania nariadenia (ES) č. 1493/1999 o spoločnej organizácii trhu s vínom vzhľadom na trhový mechanizmus (2), sú výrobcovia povinní dodať svoje víno do liehovaru a liehovarníci musia toto víno destilovať do presne určených dátumov.
(2)
Z dôvodu začatia viacerých krízových destilácií na konci vinárskeho roku 2004/2005 a významných objemov zmluvne dohodnutých na destiláciu konzumného alkoholu sa javí, že v určitých členských štátoch nie sú kapacity liehovarov dostatočné na prijímanie vína a vykonanie destilácií v termínoch určených nariadením (ES) č. 1623/2000.
(3)
S cieľom napraviť túto situáciu je preto vhodné predĺžiť lehotu stanovenú na dodanie vína do liehovarov, ako aj lehotu stanovenú na destiláciu vína.
(4)
Opatrenia stanovené v tomto nariadení sú v súlade so stanoviskom Riadiaceho výboru pre víno,
PRIJALA TOTO NARIADENIE:
Článok 1
Odchylne od prvého pododseku článku 63a ods. 8 nariadenia (ES) č. 1623/2000 vo vinárskom roku 2005/2006 sa množstvá vína určené podľa zmluvy môžu do liehovaru dodať do 31. júla tohto vinárskeho roku.
Odchylne od prvého pododseku článku 63a ods. 10 nariadenia (ES) č. 1623/2000 vo vinárskom roku 2005/2006 sa víno dodané do liehovaru musí destilovať najneskôr 15. októbra nasledujúceho vinárskeho roku.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 19. júla 2006